שאדי נאסר, כבן 40 מטירה, הוא הגבר שנרצח הבוקר (שבת) בעיר - לעיני אימו שנפצעה באורח קשה. קרוב משפחה סיפר כי רק אתמול ערך הנרצח מסיבה יחד עם חבריו ובני משפחתו. הבוקר, בעת שהוא החזיר את אימו לביתה, חמושים פתחו באש על רכבו. לפני כשנה נרצח בטירה בן דודו של שאדי, מאהר נאסר.

קרוב משפחה נוסף אמר כי הוא "לא יודע עד מתי האלימות והפשיעה תימשך. אני לא אהיה מופתע אם יהיו עוד קורבנות בגלל פושעים שמסתובבים ולא דופקים חשבון לאף אדם". תושב טירה הוסיף: "בחודש האחרון ראינו הרבה שוטרים בתוך השכונות. חשבנו שזה ישים סוף לפשיעה, אבל הם רק מחלקים דו"חות והרוצחים נהנים מחוץ לכלא".

נרצח לעיני אימו. שאדי נאסר

פגיעות הירי ברכב בטירה (צילום: יאיר שגיא)

הנרצח ואימו, כבת 60, פונו בתוך רכב לבית החולים מאיר בכפר סבא. המשטרה פתחה בחקירה, והחשד הוא, כאמור, שמדובר ברצח על רקע פלילי.

בשעה 10:23 התקבל דיווח במוקד 101 של מד"א במרחב ירקון על האם הפצועה, שהובאה למרפאה בטירה. חובשים ופרמדיקים של מד"א שהוזעקו למקום פינו אותה לבית החולים במצב קשה עם פציעות בפלג גופה העליון.

זירת הרצח בטירה (צילום: יאיר שגיא)

זירת הירי (צילום: יאיר שגיא)

מאהר נאסר, בן הדוד שנרצח לפני כשנה

רק אתמול אחרי תפילת יום שישי השתתפו מאות מתושבי טירה בהפגנה בעיר נגד האלימות והרציחות. כולל הנרצח היום, מתחילת השנה כבר נרצחו בטירה שלושה גברים. בחודש שעבר נרצחו בעיר אשרף פדילי (43) ועודי עבד אלחי (28), שנורו למוות יחדיו. ב-2018 נרצחו בטירה שבעה בני אדם, בהם שתי נשים.

מתחילת שנת 2019 נרצחו במגזר הערבי 11 בני אדם, כולם גברים.